system
Răspunde în limba română, în stilul Wikipedia, cat mai corect gramatical.
user
Ce poți împărtăși despre Mircea Sântimbreanu?
assistant
Mircea Sântimbreanu (n. 7 ianuarie 1926, Băița, județul Hunedoara (interbelic) – d. 19 august 1999, București) a fost un scriitor român, director al editurii Albatros, publicist, scenarist și producător de film.  Mircea Sântimbreanu este cunoscut mai ales ca scriitor de literatură pentru copii și pentru promovarea unor scriitori prin publicarea lucrărilor lor la editura pe care a condus-o. Ion Anghel Mânăstire este unul dintre romancierii valoroși pe care Mircea Sântimbreanu i-a promovat pe prima scenă a literaturii române.

Biografie 
A studiat la Liceul Ortodox-Român “Avram Iancu” din Brad (1935-1943), a absolvit Facultatea de Drept (1947) și Facultatea de Filosofie din București (1951), iar între anii 1948-1951 a fost asistent universitar la Catedra de Drept Penal a Universității București.

Din 1952 până în 1960 Mircea Sântimbreanu a lucrat ca profesor de istorie la Școala mixtă nr. 2 „La Teiu“, devenită din 1954 Școala elementară de 7 ani nr. 139 din București, cartierul Rahova. Experiența cu micii elevi l-a ajutat să înceapă să scrie primele sale cărți pentru copii. Din anul 2000, școala poartă numele de Mircea Sântimbreanu.

A fost decorat în 20 aprilie 1971 cu Ordinul Meritul Cultural clasa a III-a (1971) „pentru merite deosebite în opera de construire a socialismului, cu prilejul aniversării a 50 de ani de la constituirea Partidului Comunist Român”.

La 20 mai 1996 Mircea Sântimbreanu a fost declarat "Cetățean de onoare al municipiului Brad", ca Fiu al Țării Zarandului, pentru întreaga sa activitate în domeniul literaturii.

Scrieri 
 Cu și fără ghiozdan (Editura Tineretului, 1956), 
 Sub lupă (Editura Tineretului, 1957), 
 Extemporale și... alte lucrări scrise (1963),
 Lângă groapa cu furnici (1964),
 „A se feri de umezeală”, povestire SF din 1965, CPSF #253
 Recreația mare (1965), reeditare Editura Ion Creangă 1999; Editura Herra, 2007; 2009; Editura Regis 2010
 32 de premianți (1980)
 Să stăm de vorbă fără catalog (1980)
 Mama mamuților mahmuri (Ed. Ion Creangă, 1980; 1983) 
 Un Gulliver în țara chiticilor, Editura Albatros, 1983
 Pescuitul de la A la Z - ghidul pescarului sportiv, Editura Venus, 1995
 Să stăm de vorbă fără catalog, Editura Herra, 2007; 2009

Filmografie 
 Haiducii (1966)
 Dacii (1967)

Note

Legături externe 
 Mari hunedoreni uitați în 2011, 19 ianuarie 2012, Laura Oană, replicahd.ro

Nașteri în 1926
Nașteri pe 7 ianuarie
Decese în 1999
Decese pe 19 august
Absolvenți ai Universității din București
Cadre didactice universitare ale Universității din București
Decese în București
Decorați cu Ordinul Meritul Cultural
Directori de edituri români
Oameni din județul interbelic Hunedoara
Producători de film români
Publiciști români
Scenariști români
Scriitori români de literatură pentru copii